# Bebrava

### Z Wikipédie

Bebrava je rieka na západnom Slovensku, preteká územím okresov Bánovce nad Bebravou a Topoľčany. Je to pravostranný prítok Nitry. Má dĺžku 47,2 km, plochu povodia 634 km² a priemerný prietok 2,3 m³/s v ústí (Práznovce).

Pramení v Strážovských vrchoch pod Čiernou horou (863,8 m) v nadmorskej výške cca 630 m n.m. Najprv tečie na juh, prelamuje sa cez krasové územie Sokolie skaly a preteká obcou Čierna Lehota, pod ktorou sa stáča na juhozápad. Ďalej preteká obcou Šípkov a po pripojení ľavostranného Trebichavského potoka sa oblúkom stáča cez obec Slatina nad Bebravou k severozápadu a neskôr k západu. Opúšťa Strážovské vrchy a vteká do Nitrianskej pahorkatiny. Preteká cez obce Krásna Ves a Timoradza, v ktorej zprava priberá Timoradzký potok, pod obcou zľava dva menšie prítoky, spájajúce sa v jednom mieste (221,9 m), ďalej tečie okolo obce Podlužany a pri Horných Ozorovciach sa spája s významným prítokom, pravostranným Machnáčom. Tečie cez Bánovce na Bebravou, na území mesta priberá zľava najprv Jelšinu a Dubničku, potom zprava Svinicu a napokon na južnom okraji mesta (pri Biskupiciach) aj pravostranný Inovec a vzápätí najvýznamnejší prítok Radišu zľava (199,6 m). Ďalej preteká rovinatým územím popri obciach Dolné Naštice a Rybany, na území ktorej priberá zprava Haláčovku, neskôr Livinu pri obci Livina a nasledujú prítoky zľava - Dendeš (Pravotický potok) a Hydina. V záverečnom úseku tečie poza Nadlice, spája sa s Rybianskym kanálom zľava a neskôr ešte s Rajčianskym potokom a Solčianskym potokom (169,8 m) zprava. Pri obci Práznovce sa spája s vodnatejšou Nitrou (169,0 m). Bebrava je vrchovinovo-nížinnou riekou.

Zdroj: "http://sk.wikipedia.org../../../b/e/b/Bebrava.html"

Kategória: Rieky na Slovensku

##### Views

- Článok
- Diskusia
- Aktuálna verzia

##### Hľadaj

##### Iné jazyky

- Русский